अमेरिका की एकतरफा कार्रवाई का जवाब देंगे : ISI  
अगर अमेरिका पाकिस्तानी कबायली इलाकों में आतंकी पनाहगाहों पर हमले की आड़ में एकतरफा कार्रवाई करता है तो पाक भी जवाबी कार्रवाई करेगा।
पाकिस्तान की खुफिया एजेंसी इंटर-सर्विसेज इंटेलिजेंस (आईएसआई) ने सीआईए से कहा है कि अगर अमेरिका पाकिस्तानी कबायली इलाकों में आतंकी पनाहगाहों पर हमले की आड़ में एकतरफा कार्रवाई करता है तो पाकिस्तान भी जवाबी कार्रवाई करने को मजबूर हो जाएगा।  समाचार पत्र एक्स्रपेस ट्रिब्यून के मुताबिक पाकिस्तान ने अमेरिका को सूचित किया है कि यदि अमेरिकी सैनिकों ने देश के कबायली इलाके में एक तरफा हमला किया तो वह जवाबी हमला करने के लिये बाध्य हो जाएगा। अमेरिका, पाकिस्तान के कबायली इलाके को तालिबान के लोगों का सुरक्षित ठिकाना बताता है।  उधर, पाकिस्तानी सेना ने इस रिपोर्ट का खंडन किया है। पाकिस्तान सेना से जुड़ी इंटर सर्विस पब्लिक रिलेशन के एक प्रवक्ता ने इस रिपोर्ट को खारिज करते हुए कहा कि इसकी विषयवस्तु और आईएसआई प्रमुख के संबंध में की गई टिप्पणियां तथ्यात्मक रूप से गलत और भ्रामक हैं। प्रवक्ता ने कहा, राष्ट्रीय सुरक्षा से जुड़े इस तरह के संवेदनशील विषयों पर रिपोर्टिंग करते समय मीडिया को अटकलों से बचना चाहिए।